Duisende ingesamel ná traumatiese hospitaalervaringAlexis Timmerman. (Foto: Verskaf) Dit gaan sommer stukke beter met Alexis Timmerman (12) nadat sy uit ŉ Pretoriase staatshospitaal ontslaan is en tuis deur haar ouma versorg word. Dié laerskoolleerder moes glo die naweek onder haglike toestande in die staatshospitaal deurbring nadat ŉ minibustaxi haar voor Laerskool Wierdapark raakgery het. Sy sal nou na verwagting Woensdagoggend ŉ operasie aan haar arm by die Cure Care private hospitaal in Erasmuskloof in die ooste van Pretoria ondergaan. Duisende is ook reeds ingesamel om die peperduur hospitaalverblyf en ander mediese uitgawes te dek. Alexis sterk intussen by haar huis in Centurion aan waar haar ouma, Marinda Merryweather, haar versorg. Maroela Media het vroeër berig Alexis is beseer toe sy oor die pad gehardloop het en deur ŉ minibustaxi raakgery is. Sy is aanvanklik in die Kalafong-hospitaal opgeneem, maar op aandrang van haar ouma ontslaan weens die haglike omstandighede waaraan sy blootgestel is. Duisende rande is intussen ingesamel om haar mediese uitgawes by ŉ private hospitaal te dek. Alexis se boarm is op twee plekke gebreek en sy het ook ŉ besering aan die weefsel in haar knie opgedoen. Sy moet nou ŉ operasie ondergaan om plate en skroewe in haar arm aan te bring. ŉ Bewoë Merryweather sê sy is oorstelp van vreugde en dankbaarheid dat soveel mense hul harte vir Alexis oopgemaak het. “Ek kan nie genoeg dankie sê nie. Hierdie ouma-hart bars van dankbaarheid. Dis wonderlik om te sien en ervaar hoe God se mense bymekaarkom,” het sy Maandag gesê. Alexis Timmerman toe sy in die Kalafong-hospitaal was. (Foto: Verskaf) Sy sê haar kleindogter is “bang-opgewonde” oor die operasie wat voorlê. “Sy is effens bang vir die operasie self, maar opgewonde om met haar herstel te begin. Alexis se gemoed is ook beter ná die traumatiese ervaring wat sy by Kalafong moes deurmaak. “Sy het ŉ goeie nag agter die rug en voel al baie beter. Sy het vanoggend [Maandag] vir my gesê ‘ouma, dit was so lekker om saggies wakkergemaak te word’. Ons is baie verlig dat sy by die huis kan aansterk en uit daai hospitaal ontslaan is. Hier word sy mooi versorg en kry sy alles wat sy nodig het.” Mense het ook nie net hul beursies vir Alexis oopgemaak nie, maar staan haar op verskeie maniere by. Merryweather sê haar kleinkind kry onder meer baie ondersteuning van die skool, ouers en leerlinge. “Dis vir Alexis wonderlik om te sien hoeveel mense vir haar lief is en omgee.”